Bemærkninger til forslaget.

**Almindelige bemærkninger**

**1. Indledning**Forslaget har til formål at fremme, at overskud optjent i Grønland bliver beskattet i Grønland.

Det er konstateret, at selskaber ved at flytte det skattemæssige hjemsted til udlandet, kan undgå beskatning af kapital optjent ved erhvervsmæssige aktiviteter i Grønland. Beskatningen af selskaber, som ophører med at være fuldt skattepligtige til Grønland, forslås derfor udvidet.

Forslaget indeholder også andre mindre konsekvensrettelser m.v. til Landstingsloven.

**2. Hovedpunkter i forslaget**

2.1.Det forslås at beskatningen ved ophør af skattepligt udvides og at bestemmelsen præciseres.

*Gældende ret*

Hvis fysiske eller juridiske personer ophører med at være skattepligtige til Grønland, skal der i medfør af § 38, ske en ophørsbeskatning (exit-beskatning). Ved ophøret anses visse former for aktiver (formuegoder) for afstået på det tidspunkt, hvor skattepligten ophører. Det vil sige, at der sker en beskatning af en urealiseret gevinst af de skattepligtige aktiver på ophørstidspunktet.

Gevinsten opgøres som forskellen mellem anskaffelsessummen og handelsværdien af aktivet på ophørstidspunktet. Anskaffelsessummen er aktivets handelsværdi, da det blev indført til Grønland.

Bestemmelsen omfatter fysiske og juridiske personers aktiver, som er erhvervet som led i næring eller spekulation, jf. § 34, nr. 2. Næringsbegrebet omfatter f.eks. fysiske og immaterielle aktiver, som indgår i en erhvervsdrivendes, et selskabs eller en forenings m.v. erhvervsmæssige virksomhed. Desuden omfattes fysiske og juridiske personers finansielle kontrakter omfattet af § 17. Endvidere omfattes fordringer (obligationer), som forrentes med en rentesats under den fastsatte mindsterentesats, jf. § 18, hvis fordringen ejes af fysiske personer, som er fuldt skattepligtige til Grønland. Endeligt omfattes fuldt skattepligtige selskabers m.v. beholdninger af aktier, anparter, fordringer, pantebreve og obligationer omfattet af § 16, stk. 1 og 2.

Fortjenester opgjort efter § 38, skal medregnes i selvangivelsen for det indkomstår, hvori skattepligten ophører.

Hvis selskabet eller personen ophører med at være fuldt skattepligtig, men fortsat driver erhverv i Grønland via et fast driftssted, sker der ikke en beskatning af de aktiver, der er knyttet til det faste driftssteds fortsættende aktiviteter. Et fast driftssted kan f.eks. bestå i et kontor eller en fabrik i Grønland. Hvis det faste driftssted senere ophører med at skattepligtigt efter § 2, stk. 1, nr. 10, medføre dette en ophørsbeskatning af driftsstedets aktiver efter § 38.

*Forslaget*

Den gældende § 38 fremstår utilstrækkelig til at forhindre, at der føres kapital ud af Grønland uden beskatning. Bestemmelsen omfatter således kun den urealiserede gevinst af de opregnede fysiske- og immaterielle aktiver, samt finansielle kontrakter.

Bestemmelsen omfatter således ikke den kapitalopbygning, der kan være sket i form af et opsparet overskud fra tidligere år, som kan være optjent ved erhvervsmæssige aktiviteter i Grønland. Det kan f.eks. være i form af selskabets indestående i en bank eller en fordring.

Ophørsbeskatningen af selskabet beskattes desuden kun med selskabsskatten på 25 procent. Beskatningen er således også væsentligt mindre end beskatningen af udbytter fra et selskab i Grønland: Udbytter, som udbetales til selskabets aktionærer, pålægges som hovedregel en kildeskat på mellem 42 til 44 procent, dog kun 36 procent for råstofselskaber m.v. Grønlands beskatningsret er desuden som hovedregel 35 procent, hvis aktionæren har hjemsted i et land, som Grønland har en dobbeltbeskatningsoverenskomst med.

Udover at ophørsbeskatningen ikke omfatter den opbyggede kapital, medfører det, at et selskabs hjemsted flytter fra Grønland også, at aktionærer i udlandet undgår kildeskat i Grønland af udbytter, som ellers ville have været indeholdt af selskabet.

Ved at flytte selskabets skattemæssigt hjemsted til udlandet, kan kapitalen flyttes ud af Grønland, uden en beskatning heraf. Selskabet vil i de tilfælde slippe med kun at betale selskabsskat i Grønland af overskuddene over årene. Af § 1, stk. 1, nr. 3, følger at selskaber er fuldt skattepligtige i Grønland, hvis de er registeret som hjemmehørende i Grønland, eller hvis selskabets ledelse har sæde i Grønland. Det er tilstrækkeligt at 1 af kriterierne er opfyldt for at selskabet anses for fuldt skattepligtigt efter lovens regler. I de dobbeltbeskatningsoverenskomster, som Grønland har indgået baseret på OECD’s modeloverenskomst, gælder dog, at et selskab anses for at have skattemæssigt hjemsted i det land, hvor selskabets ledelse har sæde. Hvis ledelsens sæde i de tilfælde flytter til udlandet, anses selskabet for skattemæssigt hjemhørende uden for Grønland.

Skatteforvaltningen har i et konkret tilfælde konstateret, at et selskab flyttede ledelsens sæde ud af Grønland og at der efter flytningen blev udloddet betydelige udbytter fra selskabet, som ikke kan kildebeskattes i Grønland. De eksisterende værnsregler i blandt andet § 69 a, om misbrug af dobbeltbeskatningsoverenskomster, kan ikke effektivt adressere det hul, der er i de gældende regler.

Det forslås at § 38 nyaffattes. Den foreslåedes bestemmelser indeholder flere ændringer, der tilsammen skal udgøre et mere effektivt værn imod, at kapital føres ud af Grønland uden beskatning.

Det forslås dernæst med tilføjelsen af § 38, stk. 3, at beskatningen ved ophør af skattepligt i Grønland udvides til at omfatte den kapital, som kan være opsparet i selskaber og skattepligtige foreninger. Bestemmelsen omfatter kun selskaber og foreninger m.v., der er fuldt skattepligtige på ophørstidspunktet, og omfatter således ikke udenlandske selskabers faste driftssteder i Grønland.

Beskatningen sker efter forslaget ved, at der ved ophør af den fulde skattepligt foretages en opgørelse af det provenu, som kunne udloddes til aktionærerne ved likvidation af selskabet. Opgørelsen skal hermed afspejle værdien af selskabets aktiver fratrukket passiver i form af selskabets gæld. Hvis værdien består i fysiske eller immaterielle aktiver, opgøres værdien baseret på handelsværdien af aktiverne på ophørstidspunktet.

Selskabet pålægges at indeholde- og indbetale en udbytteskat af det opgjorte provenu til landskassen. Provenuet behandles dermed i øvrigt som et udbytte.

Af hensyn til at selskabet ved ophøret er beskattet af den urealiserede fortjeneste af aktiverne med selskabsskatten, jf. både den gældende og den forslåede § 38, stk. 1, beskattes udbyttet med udbyttedifferenceskatten, jf. lovens § 87. Der tages herved også hensyn til, at selskabet ikke kan anvende fradragsretten for udlodningen af udbytter, da selskabet ophørte med at være fuldt skattepligtigt.

For selskaber m.v. vil der således efter forslaget ske en beskatning i 2 led: Først sker der en beskatning af aktiver, der anses for afstået på ophørstidspunkt, jf. § 38, stk. 1. Dernæst sker der en beskatning af et opgjort likvidationsprovenu på ophørstidspunktet efter bestemmelsens stk. 3.

Eksempel på beskatningen ved ophør § 38, stk. 1 og stk. 3.

A er en fysisk person med hjemsted i Grønland. A ejer 100 % af aktierne i selskabet B A/S, som også er hjemmehørende i Grønland i Kommuneqarfik Sermersooq. A vil flytte både eget og selskabets hjemsted til Danmark.

For A vil ophøret ikke medfører en ophørsbeskatning af aktierne i B A/S, jf. den foreslåede § 38, stk. 1, idet A ikke har erhvervet aktierne som led i næring eller spekulation, jf. § 34, nr. 2. A ville heller ikke have været skattepligtig ved et salg af aktierne i B A/S. Forslaget medfører her ikke en ændring i retstilstanden.

Selskabet B har følgende aktiver og urealiserede fortjenester:

|  |  |  |
| --- | --- | --- |
| **Aktiver** | **Værdi (kr.)** | **Fortjeneste på ophørstidspunktet (kr.)** |
| Pengebeholdning | 500.000 | 0 |
| Aktier i andre selskaber | 2.000.000  | 1.000.000  |
| Fast ejendom i Grønland | 5.000.000  | 2.000.000  |
| **I alt**  | **7.500.000** | **3.000.000** |

Selskabet bliver grundet ophøret beskattet af den urealiserede gevinst på aktierne på 1. mio. kr., som en skattepligtig fortjeneste, jf. § 38, stk. 1, samt § 16, stk. 2.

Der sker ikke en beskatning af den faste ejendom, hvis den ikke afstås i forbindelse med ophøret, da den faste ejendom fortsat er omfattet af grønlandsk beskatning, jf. § 16, stk. 3, samt § 2, stk. 1, nr. 15.

Selskabets skattepligtige urealiserede fortjenester udgør således 1. mio. kr., hvilket udløser en ophørsbeskatning af selskabet, B, på (25 procent af 1 mio.kr.) 250.000 kr., jf. den foreslåede § 38, stk. 1. Forslaget medfører ikke i eksemplet en forskel i beskatningen i forhold til gældende ret.

Dernæst er der ophørsbeskatningen efter den foreslåede § 38, stk. 3. Selskabets samlede værdi, efter der er betalt selskabsskat efter § 38, stk. 1, svarer således til 7.250.000 kr., som er den værdi, der kunne udloddes til A ved en solvent likvidation af selskabet.

Den samlede udskrivningsprocent i Kommuneqarfik Sermersooq er på 42, hvorfor differenceudbytteskatten er (42 - 25 procent=) 17 procent. Selskabet B skal således indeholde og indbetale en udbytteskat på (17 procent af 7.250.000) 1.232.500 kr.

Endeligt forslås der indført klare bestemmelsen om, at selskaber skal anmelde ophør af skattepligt til skatteforvaltningen. I mange tilfælde konstateres et ophør først ved skatteforvaltningens kontrol, eller ved, at der ikke længere bliver indsendt en selvangivelse. Det medfører større administrative byrder for skatteforvaltningen. Det foreslås desuden, at overtrædelser af indberetningspligten skal kunne udløse foranstaltninger i form af bøder, hvis overtrædelsen er begået forsætligt eller groft uagtsomt.

2.2. Konsekvensrettelser m.v.

Forslaget indeholder dernæst mindre konsekvensrettelser og præciseringer.

*Tynd kapitalisering*

Ved Inatsisartutlov nr. 72 af 2023 blev grænsen for, hvornår et selskab anses for tyndt kapitaliseret hævet fra 2:1 til 4:1 i § 36 c, stk. 1, nr. 3.

Denne ændring blev imidlertid ved en fejl ikke indarbejdet i bestemmelsens stk. 5, der omhandler hvordan beskæringen af rentefradraget foretages for en skattepligtig, hvis forholdet mellem egenkapital og fremmedkapital overstiges. Forslaget har karakter af en konsekvensrettelse.

*Beskatningen af afkastet af bestandsoverdragne § 39 c, ratepensionsordninger*

Der fremstår at være opstået en regelkonflikt mellem § 44, stk. 2, nr. 5, og § 44, stk. 2, nr. 1, samt § 1 i Inatsisartutlov om beskatning af visse kapitalafkast. Bestemmelserne omhandler beskatningen af afkastet af § 39 c pensionsordninger. Det omfatter de bestandsoverdragne ratepensionsordninger fra PFA Soraarneq, der blev overført til PFA Danmark i 2018.

Af § 44, stk. 2, nr. 5, følger, at forsikringstageren fritages for almindelig indkomstbeskatning af afkastet af et ratepensionsdepot, der blev bestandsoverdraget i 2018. Afkastet heraf beskattes i stedet med 15,3 procent efter Inatsisartutlov om beskatning af visse kapitalafkast. Det afkast, der derimod skyldes indbetalinger til pensionsdepotet efter bestandsoverdragelsen, skulle derimod underkastes almindelig indkomstbeskatning på lige fod med renteindtægter af et bankindestående.

Imidlertid følger denne fordeling ikke af § 44, stk. 2, nr. 1, hvor der også henvises til § 39 c, eller af § 1, i Inatsisartutlov om beskatning af visse kapitalafkast. Det forslås derfor, at § 44, stk. 2, nr. 5, ophæves. I praksis har der ikke været foretaget en skelnen mellem afkastet af det oprindelige bestandsoverdragne pensionsdepot og det afkast, der skyldes indbetalinger foretaget efter bestandsoverdragelsen i 2018. Hele dette afkast, har derfor i praksis været beskattet efter reglerne i Inatsisartutlov om beskatning af visse kapitalafkast. Forslaget medfører derfor ikke en ændring af den skattemæssige behandling af disse ratepensionsdepoter.

**3. Økonomiske og administrative konsekvenser for det offentlige**

Forslaget har til hensigt at lukke et hul i skattelovgivning, hvilket mindsker mulighederne for, at selskabskapital føres ud af Grønland uden beskatning. Det er ikke muligt at anslå, hvilket provenu forslaget vil give for det offentlige, da det i høj grad afhænger af antallet af selskaber som skifter skattemæssigt hjemsted, samt den opsparede kapital i disse selskaber. Endeligt afhænger det af, i hvor stort omfang selskaberne i stedet opløses ved solvent likvidation. Det skal bemærkes, at reglen ikke indfører en beskatning, hvis der i stedet foretages en solvent likvidation af et selskab i Grønland.

Forslaget om indberetningspligt ved ophør forventes at give skatteforvaltningen bedre oplysninger om selskaber, der ophører med at være skattepligtige til Grønland. Dette kan desuden give mindre administration med skønsmæssige ansættelser m.v. for selskaber og driftssteder, der er ophørt.

Forslagene vedrørende konsekvensrettelser m.v. har ikke økonomiske konsekvenser.

Forslaget forventes ikke at have væsentlige administrative konsekvenser for det offentlige.

**4. Økonomiske og administrative konsekvenser for erhvervslivet**

For de selskaber, som ophører med at have skattemæssigt hjemsted i Grønland, medfører forslaget en øget beskatning og en indberetningspligt. Den øgede administrative byrde opstår således kun i de tilfælde, hvor et selskab m.v. ophører med at have skattemæssigt hjemsted i Grønland, eller skifter til en skattefri virksomhedsform. Forslaget forventes at give mere rene linjer for, hvornår selskaber og faste driftssteder er ophørt med at være skattepligtige til Grønland.

Forslaget forventes samlet set ikke at medføre nævneværdige administrative konsekvenser for erhvervslivet.

**5. Konsekvenser for miljø, natur og folkesundhed**Forslaget har ikke konsekvenser for miljø, natur og folkesundheden.

**6. Konsekvenser for borgerne**Borgere, som ejer kapitalandelene i et selskab, som ophører med at have skattemæssigt hjemsted i Grønland, vil med forslaget blive udbyttebeskattet heraf. Skatten vil blive indeholdt og indbetalt af selskabet. Borgeren påføres således ikke yderligere administrative pligter.

Forslaget forventes derudover ikke at have konsekvenser for borgerne.

**7. Andre væsentlige konsekvenser**Forslaget har ikke andre væsentlige konsekvenser.

**8. Høring**Forslaget har i perioden xx. maj til xx. juni 2025 været sendt til høringsparter og været lagt på høringsportalen på [www.naalakkersuisut.gl](http://www.naalakkersuisut.gl). Der henvises i øvrigt til bilag 2.

**Bemærkninger til forslagets enkelte bestemmelser**

Til § 1

Til nr. 1

Det foreslås, at § 36, stk. 5, konsekvensrettes således, at forholdet mellem fremmedkapital (gæld) og egenkapital er 4:1.

Til nr. 2

Til den foreslåede § 38, stk. 1. Bestemmelsen forslås nyafattet, hvilket har til hensigt at præcisere, at beskatningen omfatter alle aktiver og passiver, som er omfattet af skattepligt, herunder f.eks. goodwill og skattepligtige kursgevinster på gæld. Præciseringen vurderes dog i sig selv ikke af have materiel betydning, da dette i det væsentlige afspejler gældende praksis.

Nedenfor er eksempler på ophør som er omfatter af forslaget. Oplistningen er ikke udtømmende:

* Ophør af en fuld skattepligt efter § 1, stk. 1, nr. 1-2.
* Ophør som følge af et selskab ikke længere har skattemæssigt hjemsted i Grønland, eller ved likvidation af et selskab, forening, m.v. omfattet af § 1.
* Ophør af et fast driftssted i Grønland efter § 2, stk. 1, nr. 10.

Eksempler på ophør, som ikke udløser en beskatning:

* Ophør som følge af dødsfald.
* Ophør som led i en af skatteforvaltningen godkendt fusion efter lovens kapitel 5 eller en omdannelse m.v. omfattet af kapitel 5 a.

Det er en betingelse for ophørsbeskatning at den skattepligtige er skattepligtig af den pågældende aktiv eller passiv, hvis det afstås ved et salg. Aktivet eller passivet skal således være omfattet af grønlandsk beskatningsret efter § 1 eller § 2. En begrænset skattepligtig arbejdstager er eksempelvis ikke skattepligtig af aktier, som vedkommende har erhvervet som led i spekulation, idet vedkommende kun er skattepligtig til Grønland af indkomsten fra arbejde udført under ophold i Grønland, jf. § 2, stk. 1, nr. 1.

Hvis et selskab eller forening m.v. er fritaget for beskatning, jf. § 3, omfatter denne fritagelse desuden en ophørsbeskatning efter bestemmelsen.

Hvis et aktiv eller et passiv fortsat er omfattet af grønlandsk beskatningsret efter ophøret, anses aktivet ikke for afstået. Dette forslås ligeledes præciseret i lovteksten. Hvis et selskab eller en person eksempelvis fortsætter med at have et fast driftssted i Grønland, sker der ikke en beskatning af de aktiver, der er knyttet til driftsstedets aktiviteter. Om der skal ske en ophørsbeskatning af et aktiv eller et passiv beror således i disse tilfælde på en konkret vurdering af, om aktivet er knyttet til et fast driftssteds aktiviteter i Grønland.

Det er ligeledes en forudsætning for en ophørsbeskatning efter forslagets stk. 1, at den skattepligtige efter lovens almindelige regler er skattepligtige ved afståelsen af det pågældende aktiv eller passiv. Fysiske personer er f.eks. ikke skattepligtige af en fortjeneste ved afståelsen af ejendele, herunder fast ejendom, medmindre der er tale om ejendele erhvervet som led i næring, spekulation, eller at der er tale om et afskrivningsberettiget aktiv, jf. § 34, nr. 2. Personer er desuden ikke skattepligtige af en kursgevinst fra fordringer (f.eks. obligationer), der på tidspunktet for fordringens stiftelse forrentes med en rentesats, som er lig med eller højere end den mindsterentesats, som er fastsat i medfør af § 18, stk. 2. Selskaber m.v. er derimod objektivt skattepligtige ved afståelsen af aktier, obligationer og fast ejendom, jf. § 16.

Fortjenesten opgøres som forskellen mellem aktivets handelsværdi på ophørstidspunktet og den skattemæssige anskaffelsessum for det pågældende aktiv. Anskaffelsessummen er enten værdien på aktivet, da det blev indført under grønlandsk beskatning eller den værdi aktivet er skattemæssigt nedskrevet til på ophørstidspunktet, hvis det er et afskrivningsberettiget aktiv.

Til den foreslåede § 38, stk. 2

Bestemmelsen er indholdsmæssigt identisk med den gældende § 38, stk. 5.

Bestemmelsen fastslår, at anskaffelsesværdien for finansielle aktiver er deres værdi i handel og vandel på det tidspunkt, aktivet bliver omfattet af grønlandsk skattepligt. For øvrige aktiver, anvendes anskaffelsessummen eller den værdi, aktivet er nedskrevet til efter princippet for genvundne afskrivninger.

Til den foreslåede § 38, stk. 3.

Der foreslås som noget nyt indført en beskatning af selskabets positive nettokapital ved ophør af fuld skattepligt.

Ved ophør af fuld skattepligtigt skal selskabet opgøre det provenu, som ville kunne udloddes til aktionærer eller anpartshavere ved en solvent likvidation af selskabet. Det vil sige, hvor selskabets gæld og øvrige krav på skatter er betalt.

Selskabet skal indeholde og indbetale udbytteskat af det opgjorte provenu. Det følger af bestemmelsens 3. pkt., at bestemmelsen ikke gælder ved ophør, som følge af likvidation eller opløsning af selskabet. Bestemmelsen finder hellere ikke anvendelse, hvis der er tale om ophør af et selskab, som følge af en af skatteforvaltning godkendt skattefri fusion efter lovens kapitel 5, eller en omdannelse omfattet af kapitel 5 a.

Bestemmelser omfatter således kun selskaber, hvor ophøret skyldes, at det skattemæssige hjemsted flyttes til udlandet, herunder Danmark og Færøerne, eller at selskabet overgår til en skattefritaget virksomhedsform efter § 3.

Af bestemmelsens 4. pkt. følger, at der skal gives nedslag for den skat af en gevinst efter § 16, stk. 2, som kapitalejeren (aktionæren eller anpartshaveren) har betalt for de pågældende kapitalandele. Bestemmelsen har til hensigt at undgå en dobbeltbeskatning af en kapitalejer, som kan opstå i den situation, hvor kapitalejeren også har skiftet skattemæssigt hjemsted til udlandet, herunder Danmark og Færøerne, og i den forbindelse blev ophørsbeskattet af en urealiseret fortjeneste på kapitalandelene i selskabet.

Indeholdelse og indbetaling af skatten efter bestemmelsens pkt. 1-2 skal ske efter §§ 86-88. Det følger af bestemmelsens 5. pkt., at tidspunktet for indberetning og indeholdelse regnes fra det tidspunkt, hvor den fulde skattepligt til Grønland ophører.

Til den foreslåede § 38, stk. 4. Der foreslås indført en anmeldelsespligt, hvis et selskab eller et fast driftssted ophører med at have skattemæssigt hjemsted i Grønland. Dette omfatter tillige ophør som følge af opløsning af selskabet. Indberetningspligten påhviler likvidator eller selskabets ledelse. Bestemmelsen omfatter ikke fysiske personer.

Til nr. 3

Det foreslås, at 39 a, stk. 6, ændres således, at kravet for, at der kan ske en udbetaling efter bestemmelsen, er, at pensionsinstituttet har hjemsted i Danmark og ikke, som det fremgår af den gældende bestemmelse, i Grønland. Dette skal ses i sammenhæng med at § 39 a, regulerer pensionsordninger oprettet i pensionsinstitutter, der har hjemsted i Danmark.

Til nr. 4

Det foreslås, at § 44, stk. 2, nr. 5 ophæves. Bestemmelsen omhandler beskatningen af et afkast af bestandsoverdragne ratepensionsordninger. Afkast af pensionsordninger omfattet af § 39 c, er herefter fritaget for afkastbeskatning efter lovens § 44, stk. 2, nr. 1.

Til nr. 5

Det foreslås at det provenu som opgøres af et selskab, som ophører med at være skattepligtig til Grønland efter forslagets § 38, stk. 3, anses for et udbytte. Selskabet har derfor pligt til at indeholde og indbetale udbytteskat af det opgjorte udbyttet.

Til nr. 6

Det foreslås indsat en ny § 87, stk. 5. Det udbytte, som opgøres efter § 38, stk. 3, skal beskattes med en udbyttedifferenceskat efter § 87, stk. 1.

Til nr. 7

Det foreslås, at for sen eller manglende indberetning af et ophør af skattepligt efter § 38, stk. 4, kan udløse foranstaltninger i form af bøder.

Til § 2

Til stk. 1. og 2. Det foreslås, at Inatsisartutloven skal træde i kraft den 1. januar 2026 og skal have virkning for indkomståret 2026.

Til stk. 3.

Det foreslås, at forslagets § 38, stk. 3, skal have virkning for ophør af skattepligt, der sker efter den angivne dato i 2025. Indberetning og indeholdelse af udbytteskat af provenuet skal dog først foretages i 2026. Bestemmelsen skal imødegå en hamstringsrisiko, da der kan være et økonomisk incitament til at gennemføre et ophør inden fristen for at undgå ophørsbeskatningen.

**Bilag 1**

|  |
| --- |
| **Forslaget sammenholdt med gældende ret** |
| ***Gældende formulering*** | ***Forslaget*** |
|  | **§ 1**I Landstingslov nr. 12 af 2. november 2006 om indkomstskat, jf. Selvstyrets lovbekendtgørelse nr. x af x. maj 2025, foretages følgende ændringer: |
| **§ 36 c** *Stk. 5.* Fradragsbeskæring finder alene sted, hvis den kontrollerede gæld overstiger 5 millioner kr. Fradragsbeskæringen finder endvidere alene sted for den del af den kontrollerede gæld, som skulle omkvalificeres til egenkapital, for at forholdet mellem fremmedkapital (gæld) og egenkapital ved indkomstårets udløb udgør 2:1. Er der såvel koncernintern kontrolleret gæld som kontrolleret gæld til 3. mand, foretages fradragsbeskæringen først for den koncerninterne kontrollerede gæld og dernæst for den kontrollerede gæld til 3. mand. | **1.** I § 36 c, stk. 5, ændres ”2:1” til: ”4:1”. |
|  **§ 38.** Værdipapirer omfattet af § 16, stk. 1 og 2 og ejendele, der er erhvervet i den skattepligtiges næringsvej eller i spekulationsøjemed, jf. § 34, nr. 2, betragtes senest som afstået på tidspunktet for ophør af skattepligt efter § 1 eller § 2, stk. 1. Stk. 2. Finansielle kontrakter omfattet af § 17, stk. 1, betragtes som afstået senest på tidspunktet for ophør af skattepligt efter § 1, stk. 1, nr. 1 og 2. Stk. 3. Fordringer omfattet af § 18, stk. 1, betragtes senest som afstået på tidspunktet for ophør af skattepligt efter § 1, stk. 1, nr. 1 og 2. Stk. 4. Som afståelsessum for de i stk. 1-3 finansielle aktiver betragtes værdien i handel og vandel på tidspunktet for skattepligtens ophør. Stk. 5. Som anskaffelsessum for de i stk. 1-3 nævnte finansielle aktiver betragtes værdien i handel og vandel på tidspunktet for skattepligtens indtræden. | **2.** § 38,affattes således: ” **§ 38.** Ophører en person eller et selskab m.v. med at være skattepligtig efter § 1 eller § 2, eller anses personen eller selskabet m.v. efter bestemmelserne i en dobbeltbeskatningsoverenskomst for hjemmehørende i udlandet, herunder Danmark og Færøerne, anses aktiver og passiver, som ikke fortsat er omfattet af grønlandsk beskatning, for afhændet på fraflytningstidspunktet. Afståelsessummen ansættes til handelsværdien på fraflytningstidspunktet. Det samme gælder ved opløsning af selskaber og foreninger m.v. omfattet af § 1, eller ved overgang til undtagelse fra beskatning efter § 3. 1. pkt. finder ikke anvendelse ved ophør grundet dødsfald. *Stk. 2.* Som anskaffelsessum for finansielle aktiver og passiver omfattet af stk. 1, anvendes værdien i handel og vandel på tidspunktet for skattepligtens indtræden.  *Stk. 3.* På det tidspunkt, hvor et selskab m.v. ophører med at være skattepligtig efter § 1, stk. 1, nr. 3-13, eller hvis selskabet m.v. efter bestemmelserne i en dobbeltbeskatningsoverenskomst bliver hjemmehørende i udlandet, herunder Danmark og Færøerne, skal der opgøres et provenu, som svarer til det likvidationsprovenu, som ville have været udloddet til selskabets kapitalejere på tidspunktet for ophøret af skattepligten. Provenuet opgjort efter 1. pkt. anses for udbytte efter § 86, stk. 2. 1. og 2. pkt. gælder ikke ved ophør som følge af likvidation. Skattebetalingen efter 1. og 2. pkt., nedsættes hvis ejeren af kapitalandelene har været beskattet af en gevinst af kapitalandele efter § 16, stk. 2. Indberetning og indeholdelse af udbytteskat skal ske efter de frister, som følger af § 88, i måneden efter den måned, hvori den fulde skattepligt ophørte.  *Stk. 4.* Ved ophør af skattepligt for selskaber og foreninger som er skattepligtige efter § 1, stk. 1, nr. 3-13, skal ledelsen eller likvidator inden 1 måned efter ophøret indsende en anmeldelse til skatteforvaltningen med opgørelse af indkomsten for det afsluttende indkomstår. Skatteforvaltningen kan efter anmodning give udsættelse med fristen for anmeldelse, hvis særlige forhold taler herfor. 1. pkt. gælder også ved ophør af juridiske personers faste driftssteder, jf. § 2, stk. 1, nr. 10.” |
| **§ 39 a** *Stk. 6.* Et beløb svarende til 2 års løbende ydelser fra pensionsordninger, som nævnt i stk. 1 og 2, som er oprettet i pensionskasser eller livs- og pensionsforsikringsselskaber, der har hjemsted i Grønland, og er oprettet i et ansættelsesforhold, kan udbetales som en éngangssum. | **3.** § 39 a, stk. 6, affattes således:” *Stk. 6.* Et beløb svarende til 2 års løbende ydelser fra pensionsordninger, som nævnt i stk. 1 og 2, som er oprettet i pensionskasser eller livs- og pensionsforsikringsselskaber, der har hjemsted i Danmark, og er oprettet i et ansættelsesforhold, kan udbetales som en éngangssum.”  |
| **§ 44.** Ved opgørelsen af den skattepligtige indkomst medregnes afkastet af livsforsikringer og pensionsordninger. *Stk. 2.* Stk. 1 finder ikke anvendelse på:1) [...][..]5) afkast af et ratepensionsdepot, der er overdraget fra et pensionsselskab med hjemsted i Grønland til et pensionsselskab, der uden at have hjemsted i Grønland, er omfattet af lov om forsikringsvirksomhed, som led i overdragelse af bestanden af forsikringer, der er godkendt af Finanstilsynet, mens stk. 1 finder anvendelse på afkast af en forøgelse af ratepensionsdepotet, der skyldes indbetalinger til ratepension efter overdragelsen. | **4.** § 44, stk. 2, nr. 5, ophæves. |
| **§ 86**  *Stk. 2.* Som udbytte anses alt, hvad der udloddes til aktionærer, med undtagelse af friaktier og likvidationsprovenu. Likviderer en hovedaktionær et selskab, som har solgt aktiver over i et andet selskab, hvor vedkommende også er hovedaktionær, anses hovedaktionærens likvidationsprovenu opgjort efter reglerne i § 16, stk. 2, dog som udbytte. Samme forhold gør sig gældende for udbytte til anpartshavere. | **5.** I § 86, stk. 2, indsættes efter 1. pkt.:”Som udbytte anses desuden det provenu, som opgøres efter § 38, stk. 3.”Pkt. 2 bliver herefter pkt. 3. |
| **§ 87.** Når et selskab tilbagekøber medarbejderaktier til videresalg til andre medarbejdere skal selskabet indeholde udbytteskat, der svarer til forskellen mellem den for selskabets skattekommune, jf. § 68, fastsatte samlede udskrivningsprocent, jf. §§ 61-63, og den i § 60 fastsatte selskabsskatteprocent, for det pågældende kalenderår.Stk. 2. […][..]Stk. 4. […] | **6.** § 87, indsættes som stk. 5:” *Stk. 5.* Et selskab skal indeholde udbytteskat af det efter § 38, stk. 3, opgjorte provenu på samme måde som nævnt i stk. 1.” |
| **§ 105.** På samme måde som anført i § 102, dømmes den, der forsætligt eller af grov uagtsomhed:1) […][..]8) […] | **7.** I § 105, stk. 1, indsættes som nr. 9:”9) Undlader rettidigt at indberette ophør af skattepligt efter § 38, stk. 4.” |
|  | **§ 2**Forslaget træder i kraft den 1. januar 2026, jf. dog stk. 3. *Stk. 2.* Forslaget har virkning fra og med indkomståret 2026, jf. dog stk. 3. *Stk. 3.* Den i § 1, nr. 2, stk. 3 foreslåede § 38, stk. 3, har virkning for selskaber, som ophører med at være skattepligtige efter § 1, stk. 1, nr. 3-13, fra og med den 1. juni 2025. Udbytteskatter, der skyldes ophør i 2025 omfattet af 1. pkt., skal indberettes inden 15. januar 2026, forfalder til betaling den 1. februar 2026. |